เร่งช่วยเหลือเกษตรกรผู้เลี้ยงสัตว์ กำลังประสบภัยน้ำท่วมในพื้นที่ภาคใต้
นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ กล่าวว่า ได้สั่งทุกหน่วยงานของกระทรวงเกษตรและสหกรณ์ ช่วยเหลือเกษตรกรที่กำลังประสบภัยน้ำท่วมในพื้นที่ภาคใต้ ล่าสุดได้รับรายงานจากกรมปศุสัตว์ว่า มีพื้นที่น้ำท่วมแล้ว 5 จังหวัด ได้แก่ จังหวัดชุมพร นครศรีธรรมราช พัทลุง สงขลา และจังหวัดปัตตานี มีสัตว์ที่ได้รับผลกระทบ 146,020 ตัว จึงกำชับให้ส่งเจ้าหน้าที่ปศุสัตว์เร่งระดมช่วยอพยพสัตว์หนีน้ำท่วมและขนส่งเสบียงสัตว์ให้ถึงมือเกษตรกรผู้เลี้ยงสัตว์ ก่อนหน้านี้ได้ปล่อยขบวนรถหญ้าอาหารสัตว์พระราชทานไปเก็บเป็นเสบียงอาหารสัตว์สำรองเพื่อเตรียมช่วยเหลือเกษตรกรไว้ล่วงหน้า เมื่อฝนตกหนักต่อเนื่องและเกิดน้ำท่วม จึงย้ำให้กรมปศุสัตว์จัดหน่วยบริการเคลื่อนที่เร็วเข้าไปช่วยเหลือเกษตรกรและสัตว์เลี้ยงตามแผนเผชิญเหตุอุทกภัยอย่างทั่วถึงและรวดเร็วที่สุดด้านนายสัตวแพทย์สมชวน รัตนมังคลานนท์ อธิบดีกรมปศุสัตว์ กล่าวว่า ศูนย์อำนวยการป้องกันและแก้ไขปัญหาภัยพิบัติด้านปศุสัตว์ รายงานถึงสถานการณ์น้ำท่วม น้ำไหลหลากและท่วมขังระหว่างวันที่ 1-18 ธันวาคมนี้ พบพื้นที่ได้รับผลกระทบสะสมรวม 5 จังหวัดได้แก่ จังหวัดชุมพร นครศรีธรรมราช พัทลุง สงขลา และจังหวัดปัตตานี รวม 9 อำเภอ 33 ตำบล 120 หมู่บ้าน เกษตรกรผู้ได้รับผลกระทบ 4,227 ราย สัตว์ได้รับผลกระทบ 146,020 ตัว ส่วนการให้ความช่วยเหลือเฉพาะสามารถช่วยอพยพสัตว์ได้ 2,628 ตัวแล้วอย่างไรก็ตาม ภาคใต้จะยังคงมีฝนตกต่อเนื่องและตกหนักบางพื้นที่ โดยตั้งแต่วันนี้จนถึงวันพรุ่งนี้มีจังหวัดที่คาดว่า จะมีฝนตกหนักถึงหนักมากบางแห่ง ได้แก่ จังหวัดสุราษฎร์ธานี นครศรีธรรมราช พัทลุง สงขลา ปัตตานี ยะลา นราธิวาส กระบี่ ตรัง และจังหวัดสตูล จึงย้ำให้ทุกหน่วยงานของกรมปศุสัตว์เฝ้าระวังและเตรียมพร้อมช่วยเหลือเกษตรกรผู้เลี้ยงสัตว์อย่างเต็มที่